钦定古今图书集成/历象汇编/庶征典/第182卷 > 《淄青蝗旱赈恤》编制
## 钦定古今图书集成/历象汇编/庶征典/第182卷 > 《淄青蝗旱赈恤》编制

门下：“朕嗣守丕训，恭临大宝，兢兢业业，十有三年。何
尝不惠下以爱人，克己以利物。外无畋游之乐，内绝
土木之功。浣衣菲食，宵兴夕惕，厚于身者无不去，便
于人者无不行。损群方之底贡，驱时风于朴素，将以
弘祖宗法度，致裔夏雍熙。心虽无劳于九垓，道亦未
进于一陬。顾惟不德，惭叹方深。今虽遐迩甫宁，忠良
叶志，五兵戢其铓刃，百姓绝其征行，勤求理道，日冀
平泰。而去秋旱蝗所及，稼穑卒痒，哀此蒸人，惧罹艰
食。是用顺时布令，助煦育之深仁；施惠覃恩，法雨露
之殊泽。其淄、青、兖、海、郓曹、濮，去秋虫蝗，害物遍甚。其
三道有去年上供钱及斛斗在百姓腹内者，并宜放
免。今年夏税上供钱及斛斗，亦宜全放，仍以当处常
平义仓斛斗，速加赈救。京兆府诸州府，应有蝗虫，米
谷贵处，亦宜以常平义仓及侧近官中所贮斛斗，量
加赈赐。灾旱之馀，抚养尢切，眷兹长吏，必在得人。应
遭蝗虫处，刺史委中书门下精加访察，如有烦苛暴
虐，贪浊懦弱者，即须与替。邦畿之内，徭役殷繁，言念
疲人，固资矜恤。京兆”府今年夏青苗钱，宜量放一半，
应遭蝗虫及旱损州县，乡村百姓，公私债负，一切停
征。至麦熟即任依前征理，及准私约计会，其遭蝗虫
及旱损处，准敕添贮义仓，每亩九升斛斗，去秋合征
在百姓腹内者，并宜放免。其天下州府贷种粮子，在
百姓腹内者，更不要征。闭籴禁钱，为时之蠹，方将革
弊，尢“藉通商。其见钱及斛斗，所在方镇州府，辄不得
擅有壅遏，任其交易，必使流行。仍委出使郎官御史
及所在度支盐铁巡院切加勾当，兼委转运使设法
般运江淮糙米于河阴积贮，以备节给赈济。累时以
来，水旱时有，方隅郡府，杼柚屡空。厚下所以安人，裒
多由其称物，至于征敛，亦在宽恤。应方镇”州府，借使
度支盐铁户部钱物斛斗，经五年以上者，并宜放免。
天下百姓人吏，欠太和九年以前官钱斛斗，家业荡
尽，无可征纳，囚系囹圄，动经岁年者，亦宜放免。刑狱
之重，人命所悬，将绝冤滥，必资慎恤。京城百司，及畿
甸见禁囚徒，委中书门下差官疏理，无使冤滥。辇毂
之下，法在肃清，奸盗窃发，“理难容舍亲仁坊。今年五
日贼，依前委京兆府左右街使凤翔邠泾金商同华
等州切加捕逐。如获头首，准法科断。其馀支党，一切
不问。”於乎！唯此凶灾，是彰非德。情敢忘于罪己，惠所
贵于及人，施令布和，期于苏息。凡厥臣庶，宜体朕怀。
主者施行。